arnastofnun/IGC-2024 huggingface dataset:
Danavirki

Danavirki er víggirðing úr grjóti og jarðvegi í Slésvík-Holstein sem Danir reistu til að verjast árásum óvina úr suðri. Danavirki var eitt stærsta varnarmannvirki Norður-Evrópu.

Í Ólafs sögu Tryggvasonar en kafli um orrustu við Danavirki. Þar er virkinu lýst svo: "Danavirki er svo háttað að firðir tveir ganga í landið sínum megin landsins hvor en milli fjarðarbotna höfðu Danir gert borgarvegg mikinn af grjóti og torfi og viðum og grafið díki breitt og djúpt fyrir utan en kastalar fyrir borgarhliðum."

Danavirki eru stærstu forminjar Norðurlanda. Unnið er að því að fá Danavirki og Heiðabæ á Heimsminjaskrá UNESCO.

Danavirki er línulegt borgarvirki sem liggur þvert yfir jósku hálfeyjuna þar sem hún er mjóst og styst til strandar báðum megin. Virkið var fyrst lagt á tímabilinu 400-500 og var eftir það margoft lagfært, endurbyggt og breytt allt til um 1200. Danavirki var seinast notað í hernaðartilgangi í Síðara Slésvíkurstríðinu árið 1864. Þann 18. apríl 1864 töpuðu Dan­ir or­ustu fyr­ir Prúss­um við Dybbøl á sunn­an­verðu Jótlandi og var það örlagaatburður í sögu Dan­merk­ur og sögu Evrópu. Orustan var háð um Danavirki sem þá var orðið úrelt sem hernaðarmannvirki.
Adelges pectinatae

Adelges pectinatae

er skordýr í ættinni Adelgidae sem var lýst af Cholodkovsky 1888. Í sænska gagnagrunninum Dyntaxa er hún undir nafninu "Aphrastasia pectinatae", en samkvæmt Catalogue of Life er tegundin í ættkvíslinni "Adelges". Tegundin kemur fyrir í Svíþjóð.

Undirtegundir.

Tegundin skiftist í eftirfarandi undirtegundir:
Poecilia sphenops

Poecilia sphenops einnig þekktur sem mollí er fisktegund af ættkvíslinni Poecilia. Tegundin lifir í lækjum og fljótum og við strendur Mexíkó. Hann er ferskvatnsfiskur en getur lifað einhvern tíma í ísöltu vatni. Kvenfiskar eru um 12 sm og karlfiskar um 8 sm. Fiskarnir eru vinsælir búrfiskar og kynbætur hafa gefið ýmsa skrautlega liti. Fæða þeirra er aðallega þörungar.
Allium haemanthoides

Allium haemanthoides er tegund af laukplöntum, ættuð frá Írak og Íran. Þetta er fjölær laukplanta með hvítum blómum með dökkum miðtaugum á krónublöðunum.
Skekta

Skekta er lítill árabátur eða kæna þar sem reiðinn er stórsegl, toppsegl og fokka. Skektur voru notaðar til fiskveiða á Limafirði í Danmörku á árunum 1850-1920. Skekta er frábrugðin jullu að því leiti að hún er mjórri og fokkan er tiltölulega stór. Þessi bátsgerð barst til Limafjarðar frá suðurströnd Noregs um 1850 og var notuð við veiðar með snurvoð (dragnót) en einnig við línu- og krókaveiðar. Skektur þróuðust sem sambland milli árabátar og seglbáts, voru hraðskreiðar og hentuðu vel til siglinga í opnum fjörðum. Í byrjun 19. aldar komu trillur (vélknúnir bátar) til sögunnar og þá misstu skektur mikilvægi sitt sem veiðitæki.

Skektur eru núna fyrst og fremst notað til skemmtisiglinga og tómstunda.
Khadija

Khadija fæddist í Mekka árið 556 e.kr. Móðir hennar var Fatima bint Zayd og faðir hennar Khuwaylid bin Asad. Faðir hennar var mjög virtur kaupsýslumaður og erfði Khadija verslun hans þegar hann lést í Fujjar stríðinu.

Khadija giftist þrem mönnum og átti börn með þeim öllum. Ýmsar heimildir eru til um hjónabönd hennar en eru þær ekki allar sammála um röð eiginmanna hennar. Flestar þeirra segja að hún hafi fyrst gifts manni að nafni Abu Hala. Þau eignuðust saman tvo drengi, Hala og Hind. Eftir andlát Abu Hala giftist Khadija manni að nafni Atiq og áttu þau saman dóttirina Hindah. Atiq lést og Khadija varð ekkja í annað sinn.

Khadija var fyrsta kona spámannsinns Múhameðs. Hann fór að vinna fyrir Khadiju þegar hann var um tvítugt. Hún var 15 árum eldri en Múhameð en þau giftust og voru hjón í yfir 25 ár. Þau áttu saman sex börn. Fyrsti sonur þeirra var Qasim en hann dó áður en hann náði tveggja ára aldri. Khadija fæddi þá dætur þeirra, Zaynab, Ruqayyah, Umm Hulthum og Fatima. Síðast kom svo Abd-Allah en hann dó einnig ungur.

Khadija dó þegar hún var 65 ára. Hún var grafin á stað sem heitir Hujjun, nálægt Mekka þar sem hún fæddist. Múhameð sjálfur athugaði hvort gröfin væri eins og hún ætti að vera áður en hann lagði Khadiju ofan í hana. Þar með hafði ,Móðir“ allra Múslima fallið frá.
Hörgsland á Síðu

Hörgsland á Síðu er sveitabær í Vestur-Skaftafellsýslu um 5 km. austan við Kirkjubæjarklaustur.

Árið 1658 var fyrsti holdsveikraspítalinn byggður þar fyrir Austfirðingarfjórðung og var hann einn af fjórum spítölum sem voru byggðir fyrir hvern og einn landshluta hér á Íslandi með konungsbréfi. Þetta var reyndar enginn spítali þar sem það voru engir læknar eða hjúkrunarlið til að sjá um sjúklingana. Í bólusóttinni miklu árið 1707 dóu flestir sjúklingarnir og var lítið um sjúklinga á spítölunum næstu áratugina. Sagt er að 18 manns séu jarðaðir fyrir framan gamla bæinn á Hörgslandi. Samkvæmt því sem Eggert Ólafsson sagði þá voru aðeins tveir sjúklingar frá árinu 1765 á Hörgslandsspítala.

Halldórsbúð í Vík í Mýrdal var með útibú á Hörgslandi og árið 1951 tók Verslunarfélag Vestur-Skaftfellinga við rekstrinum til ársins 1971. Fyrst var hún í kjallara í gamla bænum sem enn stendur og síðan var hún flutt í hús sem byggt var sérstaklega fyrir verslunina og var Halldór M. Einarsson útibústjóri á Hörgslandi þar til hann lést 1948. Eftir að hann dó tók systir hans Pála Einarsdóttir við starfinu og rak verslunina til ársins 1971. Húsið sem verslunin var flutt í stendur enn í dag og er notað sem sumarhús.

Hörgsland er tvíbýli og var verslun á Hörgslandi 1 en þar var einnig búskapur eins og er á Hörgslandi 2. Hörgsland 2 er í dag með hross og kindur, kýr og hænur voru líka áður. Það er sagt að það sé álagablettur/álfhóll í heimatúninu á Hörgslandi 2. Ef grasið er slegið á hólnum þá verða afleiðingarnar ekki góðar. Jón Jónsson kaupamaður sem var þarna eitt sumar hafði ekki mikla trú á þessu og sló grasið þarna. Þá kom svo slæmur vindur að allt heyið fauk í burtu.

Í dag er Hörgsland 2 með búskap og Hörgsland 1 er með ferðaþjónustu. Þar eru núna 13 sumarhús til leigu, tjaldstæði, veitingasala og salur til leigu. Í boði eru fiskveiði, skotveiði og hestaleiga.
Perlulaukur

Perlulaukur ("A. ampeloprasum" var. "sectivum" or "A. ampeloprasum" 'Pearl-Onion Group'), er náskyldur blaðlauks ("A. ampeloprasum" var. "porrum"), og er hægt að greina hann frá hnattlauk með að hann er með eitt forðablað, svipað geirum hvítlauks.

Perlulaukur er aðallega ræktaður í Þýskalandi, Hollandi og Ítalíu, yfirleitt í heimilisgörðum. Þeir eru mest notaðir til sultunar.

Hinsvegar er megnið af laukum sem ræktaðir til sultunar hnattlaukur ("A. cepa"). Þeim er þá plantað þétt til að þeir séu smáir.
10. öldin f.Kr.

10. öldin fyrir Krists burð eða 10. öldin fyrir okkar tímatal er tímabilið frá byrjun ársins 1000 f.Kr. til enda ársins 901 f.Kr.
Tröllatré

Tröllatré (fræðiheiti: "Eucalyptus", L'Héritier 1789) er stór ættkvísl runna og trjáa í myrtu ætt, Myrtaceae. Þessi ættkvísl er ríkjandi í Ástralíu og einungis 9 tegundir ættkvíslarinnar vaxa ekki þar. Það eru yfir 700 tegundir af Eucalyptus og aðeins 15 sem finnast náttúrulega utan Ástralíu; í Nýju-Guíneu og Indónesíu. Ein tegund, "Eucalyptus deglupta," vex norður til Filippseyja.

Lýsing.

Blöð.

Nær allar tegundir af eucalyptus eru sígrænar, en sumar hitabeltistegundirnar missa blöðin við lok þurrkatímabilsins. Eins og hjá öðrum tegundum myrtu ættar, eru Eucalyptus blöð þakin olíukirtlum.

Blöðin á fullvöxnum Eucalyptustrjám eru oftast lensulaga, stakstæð og vaxkennd eða gljáandi græn. Aftur á móti eru blöðin á smáplöntum gagnstæð og bládöggvuð, en margar undantekningar þekkjast.

Skyldar ættkvíslir.

Lítil ættkvísl af líkum trjám, "Angophora", hefur einnig verið þekkt síðan á 18du öld. Erfðafræðirannsóknir og aðrar greiningar bentu árið 1995 til að nokkrar þekktar eucalyptus tegundir væru í raun skyldari "Angophora" en öðrum Eucalyptus; þær voru settar í eigin ættkvísl: "Corymbia". Þrátt fyrir að vera aðskildar, eru þessir þrír hópar tengdir og er þessar þrjár ættkvíslir, "Angophora", "Corymbia" og "Eucalyptus", saman nefndar "eucalypts".

Hæstu tré.

Nokkrar eucalyptus tegundir eru meðal hæstu tegunda heims. "Eucalyptus regnans", er hæst allra blómstrandi plantna (angiosperms); hæsta eintakið er Centurion er 99,6m hátt. Degli er jafnhátt, aðeins Sequoia sempervirens er hærri, og þau eru barrtré (gymnosperm). Sex aðrar eucalyptus tegundir ná yfir 80 metrum á hæð: "Eucalyptus obliqua", "Eucalyptus delegatensis", "Eucalyptus diversicolor", "Eucalyptus nitens", "Eucalyptus globulus" og "Eucalyptus viminalis".

Frostþol.

Yfirleitt þolir eucalyptus ekki mikinn kulda. Þó að víða þar sem eucalyptus vex kemur vægt frost, þá þola þau yfirleitt ekki að hitinn fari niður fyrir -5°C; harðgerðasta tegundin er "Eucalyptus pauciflora", sem getur þolað að hitinn fari niður í -20°C. Tvær undirtegundir, "E. pauciflora subsp. niphophila" og "E. pauciflora subsp. debeuzevillei" er enn harðgerðari og geta þolað nokkuð harða vetur. Nokkrar aðrar tegundir, sérstaklega frá hásléttum og fjöllum mið Tasmaníu svo sem "Eucalyptus coccifera", "Eucalyptus subcrenulata" og "Eucalyptus gunnii", hafa myndað sérstaklega harðgerðar gerðir og fræ sem er safnað af þessum kuldaþolnu gerðum eru ræktuð sem skrautplöntur á kaldari svæðum heimsins.
John Stuart, jarl af Bute

John Stuart, þriðji jarlinn af Bute (25. maí 1713 – 10. mars 1792) var skoskur aðalsmaður af Stuart-ætt sem var forsætisráðherra Bretlands frá 1762 til 1763. Hann var fyrsti skoski forsætisráðherrann eftir að sambandslögin 1707 gengu í gildi og er oft talinn einn síðasti „hirðgæðingurinn“ sem varð forsætisráðherra í ljósi vináttu sinnar við konunginn.

Æviágrip.

John Stuart gekk á þing þegar hann var 24 ára. Prinsinum og prinsessunni af Wales leist vel á hann vegna háttvísi hans og því varð hann náinn syni þeirra (sem varð síðar Georg 3. Bretlandskonungur). Stuttu eftir að Georg varð konungur (árið 1760) varð Bute forsætisráðherra og formaður Tory-flokksins. Hann varð óvinsæll vegna stefnumála sinna en honum tókst þó að semja um hagstæðan frið gegn Frökkum í lok sjö ára stríðsins árið 1763.

Bute sagði af sér og dró sig úr stjórnmálum eftir harða gagnrýni af hálfu stjórnarandstöðunnar og settist í helgan stein á landeign sinni í Lutton, þar sem hann einbeitti sér að garðyrkju. Hann gaf út garðyrkjubókina "Botanical Tables Containing the Families of British Plants" árið 1785.
Waleed Al-husseini

Waleed Al-husseini er palestínskur, rithöfundur og bloggari.

Í október 2010 handtóku palestínsk stjórnvöld hann fyrir að hafa guðlast gegn íslam á Facebook og í bloggfærslum. Handtaka hans vakti alþjóðlega athygli. Hann komst fljótt til Frakklands, þar sem hann sótti um hæli.

Árið 2015 skrifaði hann fyrstu bók sína Blasphémateur!

Heimild.

Enska wikipedia
Karlalistinn

Karlalistinn í Reykjavík er stjórnmálaafl sem stofnað var árið 2018 í tilefni sveitarstjórnarkosninganna það ár. Flokkurinn bauð fram í Reykjavík.

Stefnumál flokksins eru barnaverndarmál, innheimta meðlaga, félagsþjónusta, fjárhagsaðstoð, staða drengja í skólum og leikskólamál. Flokkurinn sagðist leggja áherslu á jafnréttisbaráttuna út frá reynslu feðra og til að mynda að fátækir feður verði studdir. Gunnar Kristinn Þórðarson, var oddviti Karlalistans. Á 25 manna framboðslista Karlalistans voru þrjár konur.

Umfjöllun og umdeild mál.

Mikið var fjallað um framboðslistann í kjölfarið á stofnun hans. Upp komu umdeild mál, sem orsökuðu brottför tveggja manna af listanum stuttu fyrir kosningar. Sá fyrsti til að yfirgefa listann var Stefán Páll Páluson, sem sat í 3. sæti, vegna þess að hann var enn á skilorði fyrir þjófnað. Sá seinni til að yfirgefa listann fyrir kosningar var Kristinn Skagfjörð Sæmundsson, sem hafði hlotið 3. sætið eftir brottför Stefán Páls, en hann var rekinn úr Karlalistanum vegna þess að Stundin fjallaði um ásakanir gegn honum í 71. tölublaði blaðsins. Í þeirri umfjöllun kom fram meðal annars að hann hefði verið ásakaður um ofbeldi gegn syni sínum. Gunnar Waage, sem sat í 2. sæti listans, var einnig ásakaður um alvarleg brot í sama tölublaði Stundarinnar, þar á meðal fyrir að ryðjast inn í hús barnsmóður sinnar og hafa barn þeirra á brott. Sama kvöld kom tilkynning frá Karlalistanum á Facebook síðu þeirra um að Kristinn Skagfjörð Sæmundsson væri ekki lengur á lista, en að Karlalistinn stendur við bakið á Gunnar Waage.

Úrslit kosninga.

Karlalistinn fékk 203 atkvæði, eða 0,3% atkvæða, sem var ekki nóg til að ná inn manni í borgarstjórn Reykjavíkur.

Eftir úrslit kosninga.

Þann 30. maí 2018 gerðu formaður, Gunnar Kristinn Þórðarson, og varaformaður, Gunnar Waage, tilkynningar þess efnis að þeir höfðu sagt skilið við Karlalistann. Gunnar Kristinn tjáði vonbrigði sín með þátttöku umgengnisforeldra, sem hann taldi ekki hafa tekið nóg þátt né hafa sýnt áhuga á baráttunni þrátt fyrir 7 ára vinnu hans við málaflokkinn. Hann taldi einnig að úrslit kosninga hafi gefið skýrt til kynna að ekki hafi verið grundvöllur fyrir framboð af þessu tagi, og að áhugaleysi manna á málefninu hafi orsakað það að það var erfitt að fá menn á lista og til að kenna sig við framboðið.
Suðurkóreskt vonn

Suðurkóreskt vonn er gjaldmiðill Suður-Kóreu. Eitt vonn skiptist í 100 jeon, en jeon er ekki lengur notað sem gjaldmiðill og kemur einungis fyrir í gengisútreikningum. Kóreubanki í Seúl gefur út vonn.

Heitið vonn er skylt kínverska orðinu júan og japanska orðinu jen. Þau eru öll dregin af tákninu 圓 sem merkir gjaldmiðill eða mynt.

Vonn var gjaldmiðill landsins fyrir 1910 en eftir hernám Japana í Suður-Kóreu var tekið upp kóreskt jen sem var jafngilt japönsku jeni. Eftir skiptingu landsins 1945 var suðurkóreskt vonn notað í suðurhlutanum en norðurkóreskt vonn í norðurhlutanum.
Hólalaukur

Hólalaukur (fræðiheiti: "Allium anisopodium") er tegund af laukplöntum sem er ættuð frá Síberíu, austast í Rússlandi, Kóreu, Kasakstan, Mongólíu og norður Kína.

"Allium anisopodium" er fjölær jurt með rörlaga blómstöngul að 70 sm hár. Blöðin eru jafnlöng blómstönglinum. Blómin eru purpuralit.

Afbrigði.

Tvö afbrigði eru almennt viðurkennd:

"Allium anisopodium" var. "anisopodium" --- Blöð, blómstöngull og blómleggir sléttir

"Allium anisopodium" var. "zimmermannianum" (syn: "Allium zimmermannianum" ) --- Blöð, blómstöngull og blómleggir hrjúf
Allium antonii-bolosii

Allium antonii-bolosii er tegund af laukplöntum ættuð frá Baleareyjum í vestur Miðjarðarhafi; Mallorca, Menorca, og Cabrera.

Tegundin er stundum skráð sem undirtegund af "Allium cupani."
Aygun Kazimova

Aygun Kazimova (fædd 26. janúar 1971 í Bakú í Aserbaídsjani), þekktust undir listamannsnafninu Aygun Kazimova, er asersk söngkona, lagahöfundur og upptökustjóri.
Söngvakeppni evrópskra sjónvarpsstöðva 2017

Söngvakeppni evrópskra sjónvarpsstöðva 2017 var haldin í Kiev í Úkraínu eftir að Jamala vann keppnina 2016 með lagið „1944“. Undankeppnirnar tvær voru haldnar 9. og 11. maí, og aðalkeppnin var haldin 13. maí. 42 lönd tóku þátt í keppninni, þar sem Portúgal og Rúmenía sneru aftur. Bosnía og Hersegóvína og Rússland tóku ekki þátt í þessari keppni. Bosnía hætti þáttöku vegna fjármagnserfiðleika, en fyrirhuguðum keppanda Rússlands, Julia Samoylova var bannað að keppa þar sem hún ferðaðist beint til Krímskaga frá Rússlandi 2015, en slíkt er óheimilt samkvæmt Úkraínskum lögum.

Sigurvegarinn var Portúgal með lagið „Amar pelos dois“ (Ást fyrir tvo), sem var flutt af Salvador Sobral og skrifað af systur hans Luísa Sobral. Þetta var fyrsti sigur Portúgals og í fyrsta skipti sem landið lenti í topp fimm sætunum, eftir 53 ára þáttöku. Einnig var þetta í annað skiptið í röð sem land með endurkomu sigraði í keppninni, eftir endurkomu Úkraínu 2016.
Purpuralaukur

Purpuralaukur (fræðiheiti: "llium atropurpureum") er lauktegund sem er ættuð frá Ungverjalandi, Balkanskaga,og Tyrklandi. Þetta er vinsæl lauktegund í garða vegna sterk dökkfjólublárra blómanna.

Lýsing.

"Allium atropurpureum" vex upp af kúlulaga til egglaga lauk. Blómstöngullinn er að 100 sm hár. Græn, blöðin eru breið striklaga, að 7 mm breið, og mjókka í endann. Hann blómstrar síðla vors til snemm sumars, blómskipunin er hálfkúlulaga, með mörgum dökk-fjólubláum blómum. Egglegið er mjög dökk fjólublátt, næstum svart. Hann er með sterka hvítlauks eða lauklykt.

Flokkun.

Tegundinni var fyrst lýst og útgefin af Franz de Paula Adam von Waldstein og Pál Kitaibel í 'Descr. Icon. Pl. Hung.' Vol.1 on page 16, in 1800.

Fræðiheitið "atropurpureum", vísar til blómlitarins.

Undir tegundinni var áður sett; "Allium atropurpureum" var. "hirtulum" , sem var gefið nafn 1875, sem er nú tegundin "Allium stipitatum" Regel. sem vex í Mið-Asíu.

Útbreiðsla og búsvæði.

Þessi tegund vex í tempruðum svæðum í Evrópu og Asíu.

Útbreiðsla.

Hún finnst í Asíu, í Tyrklandi og í Evrópu; Búlgaríu, Ungverjalandi, Fyrrum Júgóslavía og Rúmeníu.

Búsvæði.

Hann kýs ræktuð lönd og á þurr opin svæði.

Afbrigði.

Vinsælt afbrigði í gróðrarstöðvum er Allium ‘Firmament’, sem var gert af ræktandanum (A. Langedijk) með blöndun "Allium atropurpureum" og "Allium cristophii".
Allium weschniakowii

Allium weschniakowii er Asísk tegund af laukætt frá Xinjiang, Kazakhstan og Kyrgyzstan.

"Allium weschniakowii" er með klasa af grönnum laukum sem eru sjaldan meir en 5 mm í þvermál. Blómstöngullinn er frekar stuttur miðað við aðrar lauktegundir, aðeins að 16 sm langur. Blöðin eru rörlaga, og styttri en blómstöngullinn. Blómskipunin er með fá rauð til fjólublá blóm.
Flugslysið á Hvammsfirði

Flugslysið á Hvammsfirði var flugslys sem varð 13. mars 1947 er Grumman JRF-6B flugbátur Loftleiða, TF-RVI, með átta manns innaborðs, hlekktist á í flugtaki á Hvammsfirði þar sem vélin var að hefja sig á loft frá Búðardal með þeim afleiðingum að fjórir fórust.

Slysið.

Flugbáturinn var á leið til Reykjavíkur eftir að hafa sótt farþega á Ísafirði og Djúpuvík. Illa gekk að koma vélinni á loft og tókst ekki fyrr en í þriðju tilraun. Komst vélin í um 30 metra hæð, en tók þá snarpa vinstri beygju og féll í sjóinn á vinstri væng og nef og hvolfdi um leið og hún kom í sjóinn. Þrír komust út af sjálfsdáðum og náðu tveimur til viðbótar úr vélinni en þrír af farþegunum komust aldrei út. Róðrarbátur sem hafði flutt fimm farþega frá Búðardal í vélina kom þeim til bjargar og flutti í land. Einn farþeginn komst aldrei til meðvitundar og lést skömmu seinna. Við komuna í land fóru aðrir menn strax út í ferjubátinn og ætluðu að freista þess að ná þeim sem fastir voru í flugvélinni. Þeir voru ekki komnir nema skammt frá landi þegar flugvélarflakið sökk.

Í skýrslu skoðunarmanns flugvéla kom fram að talið var að annað tveggja hefði valdið slysinu, vélarbilun eða ofris.
Sameinaða Arabalýðveldið

Sameinaða arabalýðveldið (لجمهورية العربية المتحدة eða "al jumhūrīya al-ʕarabīya al-muttaĥida" á arabísku) var stjórnarsamband milli Egyptalands og Sýrlands sem var við lýði frá 1. febrúar 1958 til 5. október 1961.

Sambandið varð til að frumkvæði Sýrlendinga, sem óttuðust að kommúnistar kynnu að fremja valdarán í landi sínu. Sameining ríkjanna tveggja átti að vera liður í stofnun stærra ríkis allra arabískra þjóða. Arabísk þjóðernishyggja naut mikils fylgis á þessum tíma og Gamal Abdel Nasser Egyptalandsforseti naut mikilla vinsælda um allan arabaheiminn eftir að hann bauð Bretum og Frökkum birginn í Súesdeilunni árið 1956. Því var naut hugmyndin um að sameinast Egyptalandi talsverðs stuðnings í Sýrlandi.

Eftir að stofnun arabalýðveldisins var tilkynnt í febrúar 1958 voru haldnar þjóðaratkvæðagreiðslur til að staðfesta sameiningu ríkjanna; opinber niðurstaða atkvæðagreiðslanna var að 99,99 prósent Egypta og 99,9 prósent Sýrlendinga samþykktu hana. Ríkið notaði svartan, hvítan og rauðan fána með tveimur stjörnum, hinn sama og Sýrland notar í dag.

Stjórnarskrá var sett til bráðabirgða í lýðveldinu þann 5. mars 1958. Líkt og í Egyptalandi voru allir stjórnmálaflokkar bannaðir í Sýrlandi. Landinu var stýrt af landsþingi 200 fulltrúa frá Egyptalandi og 200 frá Sýrlandi sem Nasser forseti útnefndi. Helmingur þingfulltrúanna átti að vera af egypsku og sýrlensku þingunum en hinn helmingurinn af sameinuðu þingi lýðveldisins. Egyptaland og Sýrland áttu áfram að sjá um eigin innanríkismál en þó varð nokkur miðstjórnarvæðing.

Samfélagsumskipti Nassers voru komin miklu lengra á leið í Egyptalandi en Sýrlandi. Í Egyptalandi hafði hann þjóðnýtt ýmis einkarekin fyrirtæki án verulegrar mótspyrnu þar sem þau höfðu tilheyrt útlendingum. Í Sýrlandi átti breiðari hópur þessi fyrirtæki og til var þróaðari millistétt með pólitísk áhrif. Nasser stjórnaði hernum og stjórnsýslunni. Sýrlenski Ba'ath-flokkurinn var hugmyndafræðilega svipaður Nasser en Nasser reyndi ekki að vinna í bandalagi við þá heldur reiddi hann sig á tryggð hersins og ofurstans Abdúl Hamid Sarraj.

Í Sýrlandi jókst andstaða við sambandið við Egyptaland smám saman. Sýrlenskum hermönnum líkaði ekki að vera settir undir egypska herforingja og Sádi Arabía gaf sýrlenskum bedúínum fjárstyrk til að koma í veg fyrir að Nasser gæti öðlast tryggð þeirra. Mörgum Sýrlendingum mislíkaði einnig landeignarumbætur í egypskum stíl og sökuðu þær um að skaða sýrlenskan landbúnað. Stuðningur við kommúnista jókst og menntamenn Ba'ath-flokksins sem höfðu stutt sameiningu ríkjanna fóru að hafna flokksræði Nassers. Nasser tókst ekki að leysa úr ágreiningsmálum í Sýrlandi þar sem hann var þeim ekki kunnugur og í stað þess að útnefna Sýrlendinga til að stjórna Sýrlandi setti hann egypska trúnaðarmenn sína í stjórnarembætti þar í landi.

Þann 28. september árið 1961 framdi hópur sýrlenskra herforingja valdarán í Sýrlandi og leystu upp sambandið við Egyptaland.

Sameinaða arabalýðveldið var einnig formlega í stjórnarsambandi við Norður-Jemen frá 1958 til 1961 en þetta stjórnarsamband var eingöngu á pappírnum.
Frans Jósefsland

Frans Jósefsland (rússneska: Земля́ Фра́нца-Ио́сифа, lestist sem "Zemlya Frantsa-Iosifa") er rússneskur eyjaklasi í Norður-Íshafi og tilheyrir Arkangelsk-fylki. Hann samanstendur af 191 eyjum og er rúmlega 16.000 ferkílómetrar að stærð. Stærsta eyjan er Eyja Georgs prins og hæsti punktur eyjanna er 670 metrar. Íbúar eru aðeins rússneskir hermenn.

Eyjarnar fundust í leiðangri norskra selaveiðimanna árið 1865 en fundurinn var aldrei tilkynntur. Stuttu síðar kannaði teymi frá Austurríki-Ungverjalandi eyjarnar árið 1872-1874 og tilkynnti fundinn. Eyjunum var gefið nafn eftir austuríska keisaranum Frans Jósef 1. (1830–1916). Sovétríkin tóku yfir eyjarnar árið 1926 og mótmæltu Norðmenn því.

85% eyjanna eru þaktar jökli. Þær hafa verið friðland frá árinu 1994 og þjóðgarður frá 2012.
Snerpa

Snerpa er íslenskt tölvufyrirtæki sem rekur tölvu- og netþjónustu. Það var stofnað var árið 1994. Snerpa var fyrsta fyrirtækið utan höfuðborgarsvæðisins til að afla sér al­menns fjar­skipta­leyfis hjá Póst- og fjar­skipta­stofn­un.
Bologna

Bologna er borg í héraðinu Emilía-Rómanja á Ítalíu. Hún er höfuðstaður héraðsins með 384.202 íbúa ( 2013). Svæðið þar sem borgin stendur hefur verið byggt mönnum að minnsta kosti frá 9. öld f.Kr. (Villanovamenningin). Svæðið varð hluti af yfirráðasvæði Galla á Norður-Ítalíu þar til Rómverjar ráku þá burt 196 f.Kr.. Það voru síðan Rómverjar sem stofnuðu borgina Bononia árið 189 f.Kr.. °°°°
Þessi ævaforna borg er einkum fræg sem háskólaborg og Bolognaháskóli (stofnaður 1088) er almennt talinn elsti háskóli heims. Eitt af kennileitum borgarinnar eru skökku turnarnir tveir Torre Asinelli (97 m) og Torre della Garisenda (upphaflega 60 m en nú 48 m) sem reistir voru á 13. öld. Mun fleiri slíkir turnar prýddu borgina á sínum tíma.

Borgin er kölluð "rauða borgin" (la cittá rossa)